На основу члана 37. Статута Града Ниша („Службени лист града Ниша“, број 88/08),

 Скупштина Града Ниша, на седници од \_\_\_\_\_\_\_\_2013. године, донела је

ОДЛУКУ О ИЗМЕНИ И ДОПУНИ

Одлуке о давању сагласности за прикључење на јавни водовод Града Ниша и водоснабдевање насељених места Кнежице, Перутине и Ћурлине

Члан 1.

 У Одлуци о давању сагласности за прикључење на јавни водовод Града Ниша и водоснабдевање насељених места Кнежице, Перутине и Ћурлине („Службени лист града Ниша“, број 24/07), мења се Члан 2 и гласи:

„Члан 2.

 Средства за реализацију Пројекта водоснабдевања насељених места Кнежице, Перутине и Ћурлине оквирне предрачунске вредности на основу пројектно-техничке документације у износу од 90.000.000,00 динара, обезбедиће Град Ниш из сопствених средстава и из средстава ресорног Министарства.

 Права и обавезе Општине Дољевац, као корисника и Града Ниша, као инвеститора, регулисаће се посебним Уговором.

 Уговор ће у име Града потписати Градоначелник.“

Члан 2.

 Члан 5. Мења се и гласи:

„Члан 5.

 За реализацију ове Одлуке задужују се Јавно комунално предузеће Naissus, Регионална развојна агенција Југ и Управа за привреду, одрживи развој и заштиту животне средине.“

Члан 3.

 Ова Одлука ступа на снагу осмог дана од дана објављивања у „Службеном листу Града Ниша“

Број: \_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_2013. године

СКУПШТИНА ГРАДА НИША

ПРЕДСЕДНИК

Проф.др Миле Илић

**О б р а з л о ж е њ е**

 Град Ниш је на основу прибављене сагласности Министарства енергетике, развоја и заштите животне средине, на седници Скупштине Града донео Одлуку о доношењу и имплементацији Регионалног плана управљања отпадом за Нишки регион („Службени лист града Ниша“, број 49/13). Регионални центар за управљање отпадом биће формиран на локацији „Келеш“, Општина Дољевац, у непосредној близини садашње депоније „Бубањ“ у Нишу. Локација депоније „Бубањ“ налази се делом на територији Општине Дољевац, па је овај однос између две локалне самоуправе дефинисан Одлуком Скупштине Града Ниша број 01-83/99-8 од 09.07.1999. године, да депонију „Бубањ“ може да користи Општина Дољевац за одлагање отпадног материјала са своје територије, Одлуком о приступању Града Ниша концепту заједничког решавања водоснабдевања Града Ниша и Општине Дољевац („Службени лист Града Ниша“, број 27/2009), као и Одлуком о давању сагласности за прикључење на јавни водовод Града Ниша и водоснабдевање насељених места Кнежице, Перутине и Ћурлине („Службени лист Града Ниша“ број 24/2007). Проширењем градске депоније „Бубањ“ на територију Општине Дољевац, дошло је до поремећаја у водоснабдевању насељених места низводно од градске депоније здравом водом за пиће. Овај проблем ће се још више погоршати изградњом нове депоније. Град Ниш је својим одлукама преузео обавезу да овај проблем реши.

 Да би се овај акутни проблем водоснабдевања решио, израђена је пројектно-техничка документација, у Буџету Града за 2014. годину су обезбеђена средства као учешће Града у реализацији пројекта, на основу оквирне вредности из предмера и предрачуна радова, који је на основу пројектне документације дао ЈКП „Naissus“, па је неопходно донети измену и допуну Одлуке о давању салгасности за прикључење на јавни водовод Града Ниша и водоснабдевање насељених места Кнежице, Перутине и Ћурлине и прилагодити је тренутној ситуацији.

**НАЧЕЛНИК**

**Драган Карличић**